KIRJALLINEN KYSYMYS E-3779/00

esittäjä(t): Roberto Bigliardo (TDI) komissiolle

(4. joulukuuta 2000)

Aihe: Suurten antibioottimäärien syöttäminen naudoille niiden kasvun kiihdyttämiseksi

Tietääkö komissio, että useissa lehtiartikkeleissa tuomitaan suurten antibioottimäärien ja joidenkin määrittelemättömien lääkkeiden käyttö nautojen kasvun kiihdyttämiseksi? Maaliskuussa 1999 Euroopan komission tiloissa Brysselissä kokoontuva kuluttajajärjestöjen komitea ilmaisi vastustavansa antibioottien käyttöä karjan kasvun kiihdyttämiseksi. Tiedonanto perustuu Maailman terveysjärjestön vuonna 1997 antamiin suosituksiin sekä niiden 30:a eri maata edustavien lääkärien suosituksiin, jotka vaativat Euroopan unionia luomaan valvontajärjestelmän antibiooteille vastustuskykyisiksi tulleille bakteereille. Alan asiantuntijat eri puolilla maailmaa ovat sitä mieltä, että antibioottien käytöstä seuraa lähes väistämättömästi bakteerien puolustuskyvyn lisääntyminen. Tällainen erittäin vakava ja uhkaava tilanne vaarantaa Euroopan unionin kansalaisten terveyden. Mihin toimiin komissio on ryhtynyt tai aikoo ryhtyä lääkkeiden aiheettoman käytön kieltämiseksi? Jos joihinkin toimiin on jo ryhdytty, niin mitkä maat ovat vastustaneet niitä?

David Byrnen komission puolesta antama vastaus

(11. kesäkuuta 2001)

Komissio on parlamentin jäsenen kanssa samaa mieltä tarpeesta vähentää mikrobilääkeresistenssin ihmisten terveydelle aiheuttamia riskejä. Antibioottiresistenssiin liittyvä ongelma edellyttää kuitenkin laajaa torjuntastrategiaa, joka ei rajoitu vain yhteen alaan kuten kotieläintuotantoon. Tätä painotetaan tiedeyhteisössä, ja samaan päädytään myös tieteellisen ohjauskomitean kesäkuussa 1999 hyväksymässä mikrobilääkeresistenssiä koskevassa kertomuksessa.

Komissio on tietoinen siitä, että lehdistössä on julkaistu artikkeleita antibioottien ja muiden kasvua kiihdyttävien aineiden käytöstä kotieläintuotannossa. Kasvua edistävien antibioottien käyttöä säädellään neuvoston direktiivillä 70/524/ETY, annettu 23. marraskuuta 1970, rehujen lisäaineista(1). Tämä direktiivi sallii neljän antibiootin käytön. Komissio pyrkii noudattamaan tieteellisen ohjauskomitean suositusta ja lopettamaan erityisesti sellaisiin luokkiin kuuluvien aineiden käytön, joita käytetään tai voidaan käyttää ihmisten tai eläinten lääkkeinä, sekä korvaamaan antibiootit muilla kuin antimikrobisilla vaihtoehdoilla.

Vuonna 1999 suoritettua eläinravitsemuksen valvontaa koskevissa jäsenvaltioiden antamissa kertomuksissa mikään ei viittaa siihen, että esiintyisi suuria rikkomuksia näitä tuotteita koskevaa yhteisön lainsäädäntöä vastaan. Lisäksi komissio on pyytänyt erikseen jäsenvaltioilta tietoja siitä, miten viimeksi annetut antibioottien käyttöön eläinruokinnassa liittyvät kiellot ovat toteutuneet. Tähän mennessä saadut vastaukset eivät vahvista käsitystä, että antibiootteja käytettäisiin laittomasti suuria määriä.

Lisäksi on pyydetty tietoja valvonnasta, joka liittyy antibioottien muuhun käyttöön eläimillä, esimerkiksi hoidolliseen tai ennaltaehkäisevään käyttöön, kuten neuvoston direktiivi 96/23/EY, annettu 29. huhtikuuta 1996, elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä ja direktiivien 85/358/ETY ja 86/469/ETY sekä päätösten 89/187/ETY ja 91/664/ETY kumoamisesta(2) edellyttää.

Tämän direktiivin mukaan jäämien havaitsemiseksi on otettava näytteitä jäsenvaltion laatiman ja komission hyväksymän jäämienvalvontasuunnitelman mukaisesti sekä suoritettava rehujen ja juomaveden lisätarkastuksia. Vuosien 1998 ja 1999 kertomukset eivät vahvista käsitystä antibioottien laajasta väärinkäytöstä.

Vaikka muutamia toimia on jo toteutettu, esimerkiksi on kerätty tietoja eläinten ravitsemukseen käytettävien antibioottien nykyisestä määrästä ja edellytetty antimikrobisia kasvunsääteitä saaneissa eläimissä esiintyvien tiettyjen mikrobilajien resistenssin seuraamista, tulee näitä toimia tarkastella osana laajempaa strategiaa. Komission tiedonanto, jossa hahmotellaan laajempi toimintasuunnitelma, onkin jo valmisteilla ja esitetään pian.

(1) EYVL L 270, 14.12.1970.

(2) EYVL L 125, 23.5.1996.